Upozornenie pre Prijímateľov k aktuálnemu spôsobu vyhodnotenia splnenia podmienok účasti týkajúcich sa osobného postavenia vo verejnom obstarávaní:

1. Podľa § 32 ods. 3 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej aj „ZVO“) **uchádzač alebo záujemca nie je povinný predkladať doklady na preukázanie splnenia podmienok účasti týkajúcich sa osobného postavenia, ak verejný obstarávateľ je oprávnený použiť údaje z informačných systémov verejnej správy** podľa osobitného predpisu.

Podľa § 1 ods. 1 zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii) (ďalej aj „zákon proti byrokracii“) **orgány verejnej moci sú pri svojej úradnej činnosti povinné a oprávnené získavať a používať údaje evidované v informačných systémoch verejnej správy**.

Podľa § 32 ods. 3 ZVO **verejný obstarávateľ** (v prípade, ak je orgánom verejnej moci) **uvedú v oznámení o vyhlásení verejného obstarávania alebo v oznámení použitom ako výzva na súťaž, ktoré doklady podľa § 32 ods. 2 sa z dôvodu použitia údajov z informačných systémov verejnej správy nepredkladajú.**

**Pokiaľ uchádzač/hospodársky subjekt na splnenie nižšie uvedených podmienok účasti týkajúcich sa osobného postavenia využije verejným obstarávateľom uvedenú možnosť preukazovania údajov vedených v informačných systémoch verejnej správy SR, nie je povinný predkladať doklady podľa § 32 ods. 2 písm. a), b), c) a e) ZVO a nepredloženie týchto dokladov nie je možné sankcionovať vylúčením uchádzača/hospodárskeho subjektu.** Ak v takomto prípade uchádzač**/**hospodársky subjekt nepredloží doklad podľa § 32 ods. 2 písm. a) zákona, je povinný na účely preukázania splnenia predmetnej podmienky účasti osobného postavenia poskytnúť verejnému obstarávateľovi všetky údaje potrebné na vyžiadanie elektronického výpisu z registra trestov od Generálnej prokuratúry Slovenskej republiky. **Upozornenie: možnosť nepredkladania týchto dokladov sa týka uchádzača, ktorému vydávajú doklady orgány štátnej správy Slovenskej republiky (a zdravotné poisťovne), pretože len k takýmto dokladom má orgán verejnej moci prístup v rámci informačných systémov verejnej správy SR.**

Upozorňujeme preto prijímateľov, ktorí sú podľa zákona proti byrokracii oprávnení použiť údaje z informačných systémov verejnej správy, aby požiadali o prístup do informačných systémov verejnej správy (portálové riešenie OverSi) a používali ich v zmysle povinnosti, ktorú im ukladá zákon proti byrokracii a ZVO.

Prípadné informácie potrebné na získanie údajov z informačných systémov verejnej správy si môže Prijímateľ/verejný obstarávateľ vyžiadať od záujemcu/uchádzača v procese vyhodnotenia ponúk (ak nie sú súčasťou ponuky/žiadosti o účasť).

1. Poskytovateľ zároveň upozorňuje Prijímateľov na zmenu zákona o verejnom obstarávaní:

Zákon č. 221/2019 Z. z. ktorým sa mení a dopĺňa zákon č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii) a ktorým sa menia a dopĺňajú niektoré zákony **novelizoval okrem iného aj ustanovenia § 32 ods. 1 písm. b) a c) a ods. 2 písm. c) ZVO s účinnosťou od 1.12.2019**.

Podrobnosti týkajúce sa tejto zmeny ako aj spôsobu vyhodnotenia splnenia zmenených/doplnených podmienok účasti týkajúcich sa osobného postavenia sú uvedené vo všeobecnom metodickom usmernení ÚVO č. 11/2019, ktoré je zverejnené na nasledujúcej webovej adrese:

<https://www.uvo.gov.sk/legislativametodika-dohlad/metodicke-usmernenia/vseobecne-metodicke-usmernenia-zakon-c-3432015-z-z--51e.html>

Z uvedeného všeobecného metodického usmernenia citujeme dôležité upozornenie:

***„Rešpektujúc právnu istotu hospodárskych subjektov*** *sa má verejné obstarávanie, ktoré* ***bolo vyhlásené/začaté do 30. 11. 2019****, dokončiť* ***podľa právnej úpravy****, podľa ktorej bolo toto verejné obstarávania* ***vyhlásené/začaté*** *(bez ohľadu na termín vyhodnocovania podmienok účasti), t. j. rešpektovať skutočnosť, že v čase vyhlásenia/začatia verejného obstarávania neexistovala predmetná povinnosť (pozn. Poskytovateľa: týkajúca sa novelizovaných ustanovení § 32 ods. 1 písm. b) a c) a ods. 2 písm. c) ZVO) alebo naopak existovala vo väčšom, resp. menšom rozsahu. Do úvahy treba brať aj skutočnosť, že* ***povinnosť vydávať takéto doklady*** *(zo strany príslušných inštitúcií, resp. informačných systémov) či už* ***prostredníctvom informačného systému*** *(pre osoby s oprávneným prístupom) alebo na základe osobitnej žiadosti záujemcu/uchádzača* ***sa zavádza až od 1.12.2019.****“*

Poznámka:

* k definícii pojmu „orgán verejnej moci“ uvádzame, že takýmto orgánom sú okrem orgánov štátnej správy napr. aj samosprávne kraje, obce a mestá a zároveň Vám dávame do pozornosti informácie uvedené na webovej adrese <https://www.slovensko.sk/sk/agendy/agenda/_organy-verejnej-moci> a <https://stopbyrokracii.sk/otazky-a-odpovede/>
* k postupu registrácie a k používaniu portálového riešenia OverSi Vám dávame do pozornosti informácie uvedené na webovej adrese <https://stopbyrokracii.sk/otazky-a-odpovede/>